《自城冈策马至平远》
明代·郭之奇

冬山何有，松何郁连。山深见松，松深见烟。白云此中出入，以接沧浪之天。

繇来樵牧牛羊地，不疑征人策马此中还。征人策马此中还，手折松枝挂马鞯。

溪壑崩奔危马足，树石陵临侧马肩。念马任劳为我逸，不忍恣心促辔鞭。

朝发城冈之窈谷，午发吉潭之冷渊。自朝自午，乡关乃前。

拭目分关之水，潈流倒射何溅溅。心亦不能居其后，身亦不能居其前。

尚忆去冬征魂此地悬，自春夏秋又一年。无心万木多黄落，惟有山松日静坚。

无心万木难记忆，惟有山松岁寒待客旋。叹息寒松此岁色，吾今乃知千载其亦然。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。